钦定古今图书集成/明伦汇编/氏族典/第466卷 > 《廖用贤尚友录》 > 卫景瑗
## 钦定古今图书集成/明伦汇编/氏族典/第466卷 > 《廖用贤尚友录》 > 卫景瑗

按《明外史卫景瑗传》：“景瑗，字仲玉，韩城人。天启五年
进士，授河南推官。崇祯四年，征授御史，出按真定诸
府。父丧归。服阕，起故官，历尚宝大理丞，进少卿。十五
年，擢右佥都御史，巡抚大同。十七年，李自成将犯山
西，宣大总督王继谟檄大同总兵姜瓖扼之河上，瓖
潜遣部将李时华纳款而还，景瑗不知也。及山西陷”，
邀瓖歃血，誓死固守。贼抵城下，瓖射杀永庆王，开西
门迎贼，使人诈要景瑗议事。景瑗为贼所执，见自成，
欲官之。景瑗不屈，据地坐，大呼“皇帝”而哭。贼义之，不
杀。景瑗猝起，以头触阶石，血淋漓，贼引出，自缢于僧
寺。福王时，谥“忠毅。”继谟，府谷人。万历三十八年进士。
贼逼阳和，继谟为贼所得，拷掠死。分巡副使朱家仕
尽驱妻妾子女入井，而己从之，一家死者十六人。督
储郎中徐有声、山阴知县李倬亦死之。家仕，河州人。